PERUSTELUT

1. EHDOTUKSEN TAUSTA

Yhteisön tullikoodeksista (uudistettu tullikoodeksi) 23 päivänä huhtikuuta 2008 annetulla Euroopan parlamentin ja neuvoston asetuksella (EY) N:o 450/2008[1] pyrittiin mukauttamaan tullilainsäädäntöä siten, että se soveltuisi sähköiseen tulli- ja kauppaympäristöön ja samalla sääntelisi sitä. Tämä tarjosi mahdollisuuden tarkistaa tullisääntöjä perusteellisesti niiden yksinkertaistamiseksi ja niiden rakenteen parantamiseksi.

Asetus tuli voimaan 24. kesäkuuta 2008, mutta sen soveltaminen alkaa asetuksen 188 artiklan 2 kohdan mukaisesti vasta, kun sen täytäntöönpanosäännökset ovat tulleet voimaan, mutta kuitenkin viimeistään 24. kesäkuuta 2013.

Komissio antoi 20. helmikuuta 2012 Euroopan parlamentille ja neuvostolle ehdotuksen asetukseksi unionin tullikoodeksista[2]. Kyse on uudelleenlaaditusta asetuksesta (EY) N:o 450/2008, ja sillä on määrä kumota ja korvata kyseinen asetus ennen sen soveltamisen alkamiselle asetettua päivämäärää. Tällä toimenpiteellä pyritään

– siirtämään asetuksen (EY) N:o 450/2008 soveltamisen alkamispäivämäärä myöhemmäksi, jotta viranomaisilla ja talouden toimijoilla on riittävästi aikaa tehdä tarvittavat investoinnit ja varmistaa sähköisten prosessien asteittainen ja sitova mutta realistinen täytäntöönpano,

– yhdenmukaistamaan asetus (EY) N:o 450/2008 Lissabonin sopimuksen vaatimusten mukaiseksi siltä osin kuin kyse on komission valtuuttamisesta antamaan joko delegoituja säädöksiä tai täytäntöönpanosäädöksiä Euroopan unionin toiminnasta tehdyn sopimuksen 290 ja 291 artiklan mukaisesti,

– mukauttamaan asetuksen (EY) N:o 450/2008 tiettyjä säännöksiä, joiden täytäntöönpano on osoittautunut vaikeaksi.

Vaikka toimielimet ovat lähellä poliittista yhteisymmärrystä asetuksen lopullisesta tekstistä, kyseisen uudelleenlaaditun säädöksen tavallista lainsäätämismenettelyä ei ole mahdollista saada päätökseen ajoissa siten, että uudelleenlaadittu asetus annettaisiin ja se tulisi voimaan ennen määräaikaa, joka on 24. kesäkuuta 2013.

Asetuksen antamatta jättämisestä koituvat suurimmat kielteiset seuraukset olisivat seuraavat:

– Asetusta (EY) N:o 450/2008 olisi alettava soveltaa 24. kesäkuuta 2013 ilman että voimassa olisi yhtäkään sen soveltamista tukevaa komission säädöstä ja ilman että käytettävissä olisivat tarvittavat tietotekniset sovellukset, joilla varmistettaisiin asetuksen 5 artiklan 1 kohdassa säädetty sähköisen tietojenkäsittelymenetelmän käyttöä koskevan periaatteen noudattaminen.

– Asetus (ETY) N:o 2913/92 (tällä hetkellä voimassa oleva yhteisön tullikoodeksi) kumottaisiin, mikä aiheuttaisi oikeudellista epävarmuutta siitä, mitä tullilainsäädäntöä olisi tosiasiallisesti sovellettava ja estäisi kattavan ja johdonmukaisen unionin tullilainsäädäntökehyksen ylläpitämisen siihen asti, kun ehdotettu asetus annetaan.

Komissio katsoo näistä syistä ja varautumissuunnitelmana unionin tullilainsäädäntökehykseen liittyvien vakavien vaikeuksien välttämiseksi, että asetuksen (EY) N:o 450/2008 188 artiklan 2 kohdassa säädettyä päivämäärää, jona mainittua asetusta on viimeistään alettava soveltaa, saattaa olla tarpeen siirtää myöhemmäksi, jotta lainsäätäjällä on riittävästi aikaa saattaa päätökseen unionin tullikoodeksin lainsäätämismenettely. Uusi asianmukaiseksi katsottu soveltamisen alkamispäivämäärä olisi 1.11.2013.

2. KUULEMISTEN JA VAIKUTUSTEN ARVIOINTIEN TULOKSET

Ehdotus ei vaikuta asetuksen (EY) N:o 450/2008 asiasisältöön, vaan sillä ainoastaan siirretään asetuksen soveltamisen alkamispäivää myöhemmäksi, jotta voidaan ottaa huomioon aika, jonka Euroopan parlamentti ja neuvosto ehdottomasti tarvitsevat saadakseen päätökseen lainsäätämismenettelyn, jolla mainittu asetus kumotaan ja korvataan uudella asetuksella unionin tullikoodeksista.

Sen vuoksi ehdotus ei edellytä muiden osapuolten kuin Euroopan parlamentin ja neuvoston osallistumista. Myöskään vaikutusten arviointi ei ole tarpeen.

3. EHDOTUKSEN OIKEUDELLISET NÄKÖKOHDAT

Ehdotuksella muutetaan asetuksen (EY) N:o 450/2008 188 artiklan 2 kohdan toista alakohtaa, jossa korvataan päivämäärä ”24 päivänä kesäkuuta 2013” päivämäärällä ”1.11.2013”.

Ehdotuksen oikeusperustan on oltava sama kuin muutettavan asetuksen, ottaen asianmukaisesti huomioon Lissabonin sopimus eli Euroopan unionin toiminnasta tehdyn sopimuksen (SEUT-sopimus) 33, 114 ja 207 artikla. Koska SEUT-sopimuksen 31 artiklassa annetaan määräyksiä muiden kuin lainsäätämisjärjestyksessä hyväksyttävien säädösten antamisesta, kyseistä artiklaa ei voida enää käyttää oikeusperustana ehdotetun asetuksen kaltaisissa säädöksissä. Tällaista viittausta ei joka tapauksessa vaadita, kun otetaan huomioon ehdotetun asetuksen soveltamisala ja sisältö.

4. TALOUSARVIOVAIKUTUKSET

Ei ole.

5. LISÄTIEDOT

Ei ole.

2013/0104 (COD)

Ehdotus

EUROOPAN PARLAMENTIN JA NEUVOSTON ASETUS

yhteisön tullikoodeksista (uudistettu tullikoodeksi) annetun asetuksen (EY) N:o 450/2008 muuttamisesta sen soveltamisen alkamispäivämäärän osalta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 33, 114 ja 207 artiklan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon[3],

noudattavat tavallista lainsäätämisjärjestystä,

sekä katsovat seuraavaa:

(1) Yhteisön tullikoodeksista (uudistettu tullikoodeksi) 23 päivänä huhtikuuta 2008 annettu Euroopan parlamentin ja neuvoston asetus (EY) N:o 450/2008[4] tuli voimaan 24 päivänä kesäkuuta 2008, mutta sitä aletaan asetuksen 188 artiklan 2 kohdan mukaisesti soveltaa vasta, kun sen täytäntöönpanosäännökset ovat tulleet voimaan, ja viimeistään 24 päivänä kesäkuuta 2013. Asetuksella (EY) N:o 450/2008 on tarkoitus korvata yhteisön tullikoodeksista 12 päivänä lokakuuta 1992 annettu neuvoston asetus (ETY) N:o 2913/92[5].

(2) Komissio antoi 20 päivänä helmikuuta 2012 Euroopan parlamentille ja neuvostolle ehdotuksen asetukseksi unionin tullikoodeksista[6]. Ehdotus on asetuksen (EY) N:o 450/2008 uudelleenlaadittu versio, jolla on määrä korvata asetus (EY) N:o 450/2008 ennen päivää, jona sen soveltamisen on määrä alkaa viimeistään. Tavallista lainsäätämismenettelyä ei kuitenkaan pystytä saamaan päätökseen niin, että ehdotettu asetus ehdittäisin antaa ajoissa ja se tulisi voimaan ennen määräajan umpeutumista 24 päivänä kesäkuuta 2013. Tästä seuraa, että jos tilannetta korjaavaa lainsäädäntötoimea ei toteuteta, asetuksen (EY) N:o 450/2008 soveltaminen alkaisi kyseisenä päivänä ja asetus (ETY) N:o 2913/92 kumottaisiin. Tämä aiheuttaisi oikeudellista epävarmuutta tosiasiallisesti sovellettavasta tullilainsäädännöstä ja estäisi kattavan ja johdonmukaisen unionin tullilainsäädäntökehyksen ylläpitämisen siihen asti, kun ehdotettu asetus annetaan.

(3) Jotta voidaan estää tällaiset unionin tullilainsäädäntöä koskevat vakavat vaikeudet ja antaa lainsäätäjälle riittävästi aikaa saattaa päätökseen unionin tullikoodeksin lainsäätämismenettely, asetuksen (EY) N:o 450/2008 188 artiklan 2 kohdan toisessa alakohdassa säädettyä päivämäärää, jona asetusta on viimeistään alettava soveltaa, olisi siirrettävä myöhemmäksi. Uusi asianmukaiseksi katsottu soveltamisen alkamisen päivämäärä on 1.11.2013,

OVAT HYVÄKSYNEET TÄMÄN ASETUKSEN:

1 artikla

Korvataan asetuksen (EY) N:o 450/2008 188 artiklan 2 kohdan toisessa alakohdassa päivämäärä ”24 päivänä kesäkuuta 2013” päivämäärällä ” 1.11.2013”.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[1] EUVL L 145, 4.6.2008, s. 1.

[2] COM(2012) 64 final.

[3] EUVL C , , s. .

[4] EUVL L 145, 4.6.2008, s. 1.

[5] EYVL L 302, 19.10.1992, s. 1.

[6] COM(2012) 64 final.